তিলক বর্মাকে নিয়ে বড় আপডেট BCCI-এর

ওয়েব ডেস্ক : হাতে আর মাত্র কিছু দিন। তার পরেই শুরু হবে টি২০ বিশ্বকাপ (T20 World cup 2026)। কিন্তু তার আগেই ভারতীয় দলে খারাপ খবর। চোট পেয়েছেন ভারতের তারকা ক্রিকেটার তিলক বর্মা (Tilak Varma)। বিজয় হাজারে ট্রফির ম্যাচ খেলতে নামার আগে বৃহস্পতিবার সকালে তলপেটে ব্যথা অনুভব করেন তিনি। দ্রুত তাঁকে রাজকোটের একটি হাসপাতালে ভর্তি করা হয়। জানা গিয়েছে, চিকিৎসকদের পরামর্শে সার্জারি করানো হয় তিলকের।

ফলে তিনি নিজিল্যান্ডের বিরুদ্ধে প্রথম তিনটি টি২০ ম্য়াচ খেলবেন না বলেই জানানো হয়েছে ভারতীয় ক্রিকেট বোর্ডের (BCCI) তরফে। বোর্ডের তরফে বিবৃতিতে জানানো হয়, সার্জারির পরেই বৃহস্পতিবার সকালেই তিলককে হাসপাতাল থেকে ছেড়ে দেওয়া হয়েছে। শুক্রবার তিনি হায়দরাবাদে ফিরে যাবেন। বর্তমানে তাঁর শারীরিক অবস্থা স্থিতিশীল বলেই জানা যাচ্ছে।

আরও খবর : অ্যাসেজে হতশ্রী ইংল্যান্ড! ম্যাকালামের চাকরি কেড়ে নেবে ECB?

বিসিসিআইয়ের বিবৃতিতে আরও জানানো হয়েছে, আপাতত কোনও ধরনের ফিজিক্যাল ট্রেনিং শুরু করবেন না তিলক। যে কারণে তিনি অসুস্থ হয়েছিলেন তা ঠিক হওয়ার পর অনুশীলনে ফিরবেন তিনি। এরপর ধীরে ধীরে স্কিল-ভিত্তিক প্রস্তুতিও শুরু করবেন।

ফলে নিউ নিউজিল্যান্ডের বিরুদ্ধে আসন্ন পাঁচ ম্যাচের টি-টোয়েন্টি সিরিজ়ের প্রথম তিনটি ম্যাচে তিলক খেলতে পারবেন না। তবে শেষ দুই ম্যাচ তিনি খেলতে পারবেন কি না তা নির্ভর করবে রিকভারি ও ম্যাচ ফিটনেসের উপর। সবচেয়ে গুরুত্বপূর্ণ বিষয় হল, আসন্ন টি-টোয়েন্টি বিশ্বকাপে তিলক বর্মার অংশগ্রহণ নিয়ে কোনও সমস্যা নেই বলে স্পষ্ট করেছে বিসিসিআই।